Diari Oficial de la Generalitat Valenciana


Sumari del DOGV 7074, del 24-07-2013 (2013/7690)

ORDE 6/2013 de 15 de juliol, de la Conselleria de Governació i Justícia, per la qual es convoquen subvencions per a l'exercici 2013, destinades al finançament de les assegurances de riscos del personal pertanyent a les agrupacions locals de voluntaris de protecció civil, i se n'aproven les bases reguladores.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7074

Data del DOGV
:   24-07-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/7690


Data del document
:   15-06-2013

Organisme emissor
:   Conselleria de Governació i Justícia

Tipus de document
:   Ordre

Anàlisi jurídica

 Descriptors 

:   * Conselleria de Governació i Justícia
    * ajuda pública

ORDE 6/2013 de 15 de juliol, de la Conselleria de Governació i Justícia, per la qual es convoquen subvencions per a l'exercici 2013, destinades al finançament de les assegurances de riscos del personal pertanyent a les agrupacions locals de voluntaris de protecció civil, i se n'aproven les bases reguladores. [2013/7690]  
Preàmbul  
  
En compliment de l'article 47.1 de la Llei 13/2010, de 23 de novembre, de la Generalitat, de Protecció Civil i Gestió d'Emergències, que establix que la Generalitat fomentarà la vinculació voluntària i desinteressada dels ciutadans a les labors de protecció civil per mitjà de la concessió de subvencions per a les administracions locals que disposen d'Agrupació Local de Voluntaris de Protecció Civil.  
  
Esta orde té com a objecte regular les bases del règim de les subvencions i la seua convocatòria per a l'exercici 2013.  
La subvenció que ha de concedir esta convocatòria no necessita notificació a la Comissió Europea, per no tindre els requisits arreplegats en l'article 87 del Tractat Constitutiu de la Comunitat Europea, ja que eixa subvenció s'atorga a ajuntaments que disposen d'Agrupació Local de Voluntaris de Protecció Civil, per a sufragar els gastos d'assegurances de riscos d'eixes agrupacions, i l'acció subvencionada no comporta cap avantatge econòmic, ni desenrotllament d'activitat econòmica en el mercat relacionada amb l'oferta de béns o servicis. Per tant, amb la percepció de l'esmentada subvenció no hi ha possibilitat de falsejaments de la competència que afecte els intercanvis comercials entre estats membres, tal com assenyala el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.  
  
Per això, d'acord amb el que disposa la Llei 38/2003, de 17 de novembre, General de Subvencions, el Reial Decret 887/2006, de 21 de juliol, pel qual s'aprova el Reglament de desplegament de la llei, i de conformitat amb el que establix l'article 47.11 del Text Refós de la Llei de la Hisenda Pública de la Generalitat, aprovat pel Decret Legislatiu de 26 de juny de 1991 i el que preveu el Decret 5/2011, de 21 de juny, del president de la Generalitat, la Llei 5/1983, de 30 de desembre, del Consell, el Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia.  
  
ORDENE  
  
Primer  
Convocar, per a l'exercici 2013, les subvencions per a finançar els gastos de les assegurances de riscos del personal de les agrupacions locals de voluntaris de protecció civil d'ajuntaments de la Comunitat Valenciana i aprovar les bases per les quals es regirà, les quals s'inclouen com a annex I.  
  
Segon  
La Conselleria de Governació i Justícia finançarà la subvenció amb càrrec a la següent línia pressupostària pertanyent al capítol IV: línia de subvenció T 1436000 Assegurances de personal voluntari de Protecció Civil del programa pressupostari 63.49.85.124.35 Emergències, Protecció Civil, Prevenció i Extinció d'Incendis amb un import global màxim destinat de 16.380,00 euros, tal com esta previst en la Llei 11/2012, de 27 de desembre, de Pressupostos la Generalitat per a l'exercici 2013.  
  
  
DISPOSICIONS FINALS  
  
Es delega la directora general de Prevenció, Extinció d'Incendis i Emergències per a dictar les instruccions i adoptar les mesures que considere oportunes per al desplegament i aplicació del que disposa esta orde.  
Contra el que disposa esta orde, que posa fi a la via administrativa, pot interposar-se un recurs potestatiu de reposició davant de l'òrgan que l'ha dictada, en el termini d'un mes des de la publicació en el Diari Oficial de la Comunitat Valenciana o ser impugnada directament davant de l'orde jurisdiccional contenciós administratiu, en el termini de dos mesos d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa.   
  
València, 15 de juliol de 2013  
  
El conseller de Governació i Justícia,  
SERAFÍN CASTELLANO GÓMEZ  
  
ANNEX I  
Bases que regulen la convocatòria de subvencions per al   
finançament de les assegurances de riscos del personal pertanyent   
a les agrupacions locals de voluntaris de protecció civil  
  
CAPÍTOL I  
Disposicions generals  
  
Primera. Objecte   
Estes bases tenen per objecte regular la convocatòria de subvencions per a la promoció de la vinculació voluntària i desinteressada dels ciutadans a les labors de protecció civil.  
  
Les subvencions es destinaran al pagament de les assegurances que comprenguen la indemnització per disminució física, invalidesa temporal o permanent, defunció i assistència medicofarmacèutica, per a fer front als riscos que puguen sobrevindre'ls als voluntaris de les agrupacions locals en l'exercici de les seues funcions, així com la responsabilitat per danys a tercers.  
  
  
Segona. Beneficiaris de les subvencions  
1. Podran sol·licitar les subvencions els ajuntaments de municipis de la Comunitat Valenciana que disposen d'Agrupació Local de Voluntaris de Protecció Civil.  
  
2. Els beneficiaris de les subvencions han de reunir els requisits establits en l'article 13 de la Llei 38/2003, de 17 de novembre, General de Subvencions.  
  
3. D'acord amb el que establix la disposició addicional de l'Orde de 26 de maig de 2008, de la Conselleria de Governació, pel qual es crea el Registre dels Servicis de Voluntariat de Protecció Civil de la Comunitat Valenciana, per a optar a la concessió de subvencions els sol·licitants han d'estar inscrits en el registre mencionat.  
  
Tercera. Import de les subvencions i compatibilitat  
L'import de la subvenció regulada en les presents bases, en cap cas, pot ser de tal quantia que supere el cost de l'assegurança.  
  
La quantia màxima de cada subvenció que es concedisca no pot superar els 400 euros.  
  
Tota alteració de les condicions tingudes en compte per a la concessió de la subvenció i en tot cas l'obtenció concurrent de subvencions o ajudes atorgades per altres administracions o ens públics o privats pel mateix concepte, poden donar lloc a la modificació de la resolució de concessió.  
  
CAPÍTOL II  
Procediment de concessió. Instrucció i resolució  
  
Quarta. formalització de sol·licituds i termini de presentació  
1. Les sol·licituds s'han de dirigir a la Direcció General de Prevenció, Extinció d'Incendis i Emergències de la Conselleria de Governació i Justícia, segons el model normalitzat que figura en l'annex II i s'han de presentar en el registre d'entrada de la Conselleria de Governació i Justícia o en els registres de les delegacions del Consell a Alacant i Castelló, o bé en la forma prevista en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. La sol·licitud s'ha de presentar firmada per l'alcalde president amb el segell de la corporació. Juntament amb la sol·licitud s'ha de presentar la documentació següent:  
a) Una fotocòpia compulsada de la pòlissa d'assegurances de l'Agrupació Local de Voluntaris de Protecció Civil, amb la cobertura i data de venciment. En la pòlissa ha d'identificar-se inequívocament el col·lectiu assegurat i, a falta d'això, ha d'aportar-se un certificat de l'entitat asseguradora que acredite que el col·lectiu assegurat està format pels membres de l'agrupació local.  
b) Una fotocòpia compulsada del rebut acreditatiu del pagament de la prima de la pòlissa o, a falta d'això, un justificant bancari del pagament, vigent en la data d'1 de gener de l'any de la convocatòria.  
En el supòsit que la pòlissa subscrita per a l'agrupació local cobrisca altres col·lectius a més dels de l'agrupació o tinga una cobertura superior a la de l'objecte de la present convocatòria, ha d'aportar-se un certificat de l'entitat asseguradora que acredite l'import que correspon a la cobertura objecte de la present convocatòria.  
c) Memòria d'activitats de l'últim any, si no ha sigut enviada anteriorment.  
d) Domiciliació bancària segons el model normalitzat que figura en l'annex III, excepte si s'ha presentat amb anterioritat i no ha experimentat cap variació.  
e) Declaració responsable de no estar incursos en les prohibicions que s'establixen en l'article 13.2 i, si és el cas, el 13.3, de la Llei 38/2003, de 17 de novembre, General de Subvencions.  
3. El termini de presentació de sol·licituds és de un mes comptat a partir de l'endemà de la publicació de la present orde en el Diari Oficial de la Comunitat Valenciana.   
  
Quinta. Instrucció del procediment  
1. La Instrucció del procediment es realitzarà per la Subdirecció General d'Emergències i Planificació de la Direcció General de Prevenció, Extinció d'Incendis i Emergències, en els termes que preveu l'article 24 de la Llei 38/2003, de 17 de novembre, General de Subvencions.  
  
2. D'acord amb el que disposa l'article 23.5 de la Llei 38/2003, de 17 de novembre, General de Subvencions i l'article 71.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si la sol·licitud no reunix els requisits necessaris o hi falta algun dels documents exigits, s'ha de requerir per escrit a la persona interessada perquè en el termini màxim i improrrogable de 10 dies esmene la falta o adjunte els documents preceptius, i se l'ha d'advertir que, si no ho fa així, es considerarà que desistix de la petició, prèvia resolució del conseller de Governació i Justícia.  
3. Per a l'avaluació de les sol·licituds s'ha de constituir una comissió de valoració integrada per:  
- La persona titular del servici competent en matèria de planificació de protecció civil o la persona que es designe per a substituir-la, que exercix de president.  
- Un representant de la subsecretaria de la conselleria competent en matèria de protecció civil.  
- Dos representants de la subdirecció general competent en matèria de protecció civil, un dels quals exercix de secretari.  
4. La comissió s'ha d'ajustar en el seu funcionament al que preveuen els articles 22 i següents de la LRJPAC.  
  
Sexta. Criteris d'avaluació de les sol·licituds  
1. Si la quantitat total sol·licitada pels ajuntaments no supera l'import global màxim de la subvenció (16.380 €), s'ha d'atorgar la subvenció d'acord amb les quantitats sol·licitades, que no poden excedir el valor màxim establit en l'apartat segon de l'orde (400 €).  
  
2. Si la quantitat total sol·licitada pels ajuntaments supera l'import global màxim de la subvenció, es minoren les quantitats linealment.  
  
  
Sèptima. Resolució  
1. El termini de què es disposa per a la tramitació del procediment, la resolució i la notificació a les persones interessades és d'un mes comptat des de la finalització del termini de presentació de sol·licituds.   
2. La comissió de valoració ha d'elevar la proposta al conseller de Governació i Justícia, que ha de resoldre el procediment de concessió de subvencions, la qual s'entén desestimada si no s'emet cap resolució en l'esmentat termini, tal com establixen l'article 43 de la LRJPAC i l'article 55 de Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat, sense perjuí de l'obligació que té l'Administració de resoldre expressament totes les sol·licituds que se li formulen.  
  
Octava. Recursos  
Contra la resolució del conseller de Governació i Justícia es pot interposar un recurs de reposició davant del conseller mateix, en el termini d'un mes comptat des de l'endemà de la notificació, o bé, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació. Tot això de conformitat amb el que establixen els articles 116 i 117 de la LRJPAC, i els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa; no es poden simultaniejar ambdós recursos i sense perjuí que s'utilitze qualsevol altra via que es considere oportuna.  
  
Novena. Obligacions del beneficiari  
1. Són obligacions de les entitats subvencionades les següents:  
a) Realitzar l'activitat que fonamenta la concessió de la subvenció al llarg de l'any en què es convoquen.  
b) Acreditar davant de l'entitat concedent la realització de l'activitat, així com el compliment dels requisits i condicions que determinen la concessió o l'aprofitament de la subvenció.  
c) El sotmetiment a les actuacions de control financer que corresponen a la Intervenció General en relació amb les subvencions concedides.  
  
d) Comunicar a l'entitat concedent l'obtenció de subvencions o ajudes per a la mateixa finalitat, procedent de qualssevol administracions o ens públics, tan prompte com es conega i, en tot cas, amb anterioritat a la justificació de l'aplicació donada als fons percebuts, d'acord amb el que disposa la Llei 38/2003, de 17 de novembre, General de Subvencions.  
e) Estar al corrent en el compliment de les obligacions tributàries i davant de la Seguretat Social amb anterioritat a dictar-se la proposta de resolució de la concessió.  
f) No alterar la finalitat de les subvencions i complir les obligacions que establix la legislació vigent per als perceptors de fons públics.  
  
g) Facilitar la inspecció i el control de la Conselleria de Governació i Justícia, a fi de conéixer qualsevol aspecte de l'activitat objecte de la subvenció.  
h) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.  
i) Deixar constància expressa de la condició de programa subvencionat per la Generalitat en qualsevol relació amb tercers.  
j) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.  
k) No estar incursos en les prohibicions que s'establixen en l'article 13.2 i, si és el cas, el 13.3, de la Llei 38/2003, de 17 de novembre, General de Subvencions.  
2. L'incompliment de les anteriors obligacions donarà lloc a l'exigència de responsabilitats que corresponguen d'acord amb la legislació vigent i de forma especial en el que disposa el Decret Legislatiu de 26 de juny de 1991, del Consell pel qual s'aprova el Text Refós de la Llei de la Hisenda Pública de la Generalitat.  
  
Deu. Desistiment sense efecte i reintegrament de la subvenció concedida  
L'incompliment pel beneficiari de qualsevol dels requisits, condicions i la resta de circumstàncies que van donar lloc a la concessió de la subvenció, la variació de la finalitat de la subvenció, així com qualsevol altra causa de les previstes en l'article 37 de la Llei 38/2003, de 17 de novembre, General de Subvencions, donarà lloc a la incoació per l'òrgan competent per a la concessió de les subvencions del corresponent procediment que pot finalitzar, si és el cas, amb el desistiment sense efecte de la subvenció concedida i l'obligació de reintegrar les subvencions percebudes i els corresponents interessos de demora des del moment del pagament de la subvenció.   
En la tramitació del procediment s'ha de garantir, en tot cas, el dret d'audiència de la persona interessada. Es pot prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions i proves que les adduïdes per la persona interessada.  
  
Onze. Publicitat de les subvencions concedides  
Segons que preveu l'article 18 de la Llei General de Subvencions, s'ha de publicar en el Diari Oficial de la Comunitat Valenciana la relació de la subvenció concedida d'acord amb les presents bases.  
La relació ha d'incloure les prescripcions contingudes en el número 1 de l'esmentat article 18, relatives a la convocatòria, programa i crèdit pressupostari, quantitat concedida i finalitat de la subvenció.  
La publicació de les subvencions concedides servix de notificació als beneficiaris i no té altres efectes que els inclosos per la Llei General de Subvencions.  
  
Dotze. Règim Jurídic aplicable  
Per a tot el que no preveu esta resolució, els ajuntaments beneficiaris se sotmetran al que establixen el Text Refós de la Llei de la Hisenda Pública de la Generalitat Valenciana, la Llei de Pressupostos de la Generalitat, la Llei 38/2003, de 17 de novembre, General de Subvencions, el Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions i la resta de normativa aplicable.  
  
Tretze. Justificació del pagament  
Per a la justificació del pagament, s'ha d'usar la fotocòpia compulsada del rebut acreditatiu del pagament de la prima de la pòlissa o, a falta d'això, el justificant bancari del pagament, que va ser presentada per l'ajuntament en la sol·licitud tal com s'indica en el punt 2.b de la base quarta.  
  
Catorze. Acceptació de les bases  
La participació en la present convocatòria implica l'acceptació de les bases que la regulen.